প্রকাশ ঝা’র ছবিতে বলিউড ডেবিউ মালবিকার

ওয়েব ডেস্ক: টলিউডে (Tollywood) দাপটের সঙ্গে কাজ করেছেন। কিন্তু বলিউডেও (Bollywood) বিভিন্ন প্রজেক্টে কাজ করতেন। কখনও মিউজিক ভিডিও, আবার কখনও বিজ্ঞাপনী শ্যুট। তবে এবার একেবারে সিনেমা। তাও আবার প্রকাশ ঝা’য়ের ছবিতে ডেবিউ করছেন মালবিকা বন্দ্যোপাধ্যায় (Malobika Banerjee)। ইতিমধ্যেই ছবির শ্যুটিং হয়ে গিয়েছে। ছবির নাম- জনাদেশ। অত্যন্ত গুরুত্বপূর্ণ চরিত্রে অভিনয় করেছেন মালবিকা। একেবারে মোড় ঘোরানো চরিত্রে। কলকাতা টিভিকে মালবিকা জানান, বাঙালি মানেই অনেকে ভাবতে পারেন এই ছবিতে বাঙালি কোনও চরিত্রে অভিনয় করেছি, কিন্তু সেটা একেবারেই নয়। ভীষণ চ্যালেঞ্জিং চরিত্র। আমি ভীষণ খুশি। তবে এর থেকে বেশি কনট্র্যাক্ট থাকার জন্য বলতে পারব না। তবে দর্শকদের বলব, আবারও একটা রাজনৈতিক ছবি আসতে চলেছে। যার পরতে পরতে সাসপেন্স থাকবেই।

অন্যদিকে, পরিচালক প্রকাশ ঝা সম্প্রতি এক সাক্ষাৎকারে জানিয়েছেন, এই ছবিটি বর্তমান সামাজিক-রাজনৈতিক প্রেক্ষাপটে নির্মিত হতে চলেছে। এটি কোনও দল বা নির্দিষ্ট ব্যক্তিকে নিশানা করার জন্য নয়, বরং গণতন্ত্রের আসল মানে সাধারণ মানুষকে বোঝানোর একটি প্রচেষ্টা।

উল্লেখ্য পরিচালক প্রকাশ ঝা এর আগেও ‘গঙ্গাজল’, ‘রাজনীতি’, ‘অপহরণ’-এর মতো রাজনৈতিক ও সামাজিক সিনেমা তৈরি করেছেন। ফলে ‘জনাদেশ’ নিয়েও দর্শকদের মধ্যে প্রত্যাশা তৈরি হতে শুরু করেছে।